Predgovor

Veliki se brodski motori pale, trajekt se polako odvaja od mula u Valbiski na otoku Krku i započinje plovidbu prema Cresu ostavljajući za sobom široki trag u vodi.

Tijekom sljedećih dana sudionice i sudionici simpozija u 2017. godini na temu „Tragovi vode“ okupljaju se u Svetom Jakovu na otoku Lošinju, među njima i jedan kompozitor i jedan pisac. Ovo je drugi simpozij na kojem se susreću umjetnici iz Hrvatske i Austrije te nastavljaju suradnju koja je 2014. godine započela simpozijem i izložbom u Künstlerhausu u Beču.

Tema vode – voda kao more, ocean i jezero, kao rijeka, kao vremenske prilike, kao granice, kao spone, voda koja prodire kroz sve i koja čini veliki dio naših tijela ̶ prati nas na simpoziju i pripremama za izložbe planirane u Zagrebu i Beču.

Dane koristimo za vlastita istraživanja, a navečer se svi sastajemo i zajedno kuhamo; svaku se večer formira druga skupina sastavljena od dvije ili tri osobe koje zatim kuhaju jela iz svoje regije. Nakon toga, dva ili tri umjetnika predstavljaju svoje radove projicirajući ih na zid kuće.

Na prezentacije se nastavljaju razgovori o umjetnosti, o našim temama kao i o našim umjetničkim intencijama. Primjećujemo da se kod rasprava više ne radi o Hrvatskoj ili Austriji, o našem nacionalnom podrijetlu, već o nama koji želimo stvoriti umjetnost - na zadanu temu i na pomno odabranom mjestu – na otoku.

Sada nam predstoji realizacija ideja i koncepata za izložbu koja će biti prikazana u Meštrovićevu paviljonu, u Domu hrvatskih likovnih umjetnika (HDLU) u Zagrebu, a kasnije i u Beču.

Paleta umjetničkih djela široka je i inspirativna te je rezultat umjetničkih istraživanja tijekom simpozija.

Silvia Maria Grossmann